
Р Е Ш Е Н И Е
№ 60/15.10.2026г.
            Долуподписаната, Дочка Маринова – Секретар на Община Несебър, в качеството ми, определено със Заповед № 3859 от 18.12.2024г. на Кмета на Община Несебър, на лице оправомощено да взема решения за предоставяне или отказ за предоставяне на достъп до обществената информация по чл. 28, ал. 2 и във връзка с чл. 34 от Закона за достъп до обществена информация и на основание чл.5, ал.1 от Вътрешните правила за достъп до обществена информация,  разгледах заявления с вх. № Н1-ОА1-18496/02.10.2026г. от Лъчезар Стойнов, собственик на сайта "Osata.bg", електронна поща за кореспонденция и получаване на информация: osata.bg@abv.bg.  


Със заявлението е изискана информация по повод, цит: "постъпил сигнал до редакцията относно хотел и ресторант, намиращи се в централната част на к.к. Слънчев бряг, които понастоящем са известни като „Maverick Hotel" / хотел „Маверик" и „Maverick Restaurant" / ресторант „Маверик".  Преди това обектът е бил известен като „Shushan" / „Шушана. Редакцията извърши проверка на публично достъпните кадастрални данни. При нея установихме сериозно несъответствие — на мястото, на което фактически функционира хотелът, не откриваме очевидно нанесена хотелска сграда. В кадастралните данни се визуализират трафопост и друга сграда с площ около 40 кв. м.

         Това поставя напълно основателния въпрос на какво законово основание този обект функционира като хотел и приема туристи?
Още повече, че именно Община Несебър има отношение към контрола и категоризацията на туристическите обекти на своята територия. Ако за този обект липсват необходимите строителни книжа или той не отговаря на изискванията за законно функциониране, възниква въпросът как е било допуснато това да продължава с години.

В тази връзка настояваме за конкретен отговор на следните въпроси:

1. Има ли към настоящия момент валидна туристическа категоризация за „Maverick Hotel" / хотел „Маверик", известен преди като „Shushan" / „Шушана"?

Ако да — на какво лице или дружество е издадена и валидна ли е към настоящия момент?

2. Разполага ли Община Несебър със строителни книжа за сградата, която фактически функционира като хотел „Маверик" / „Шушана" — разрешение за строеж и документ за въвеждане в експлоатация?

3. На кой конкретен поземлен имот и на коя конкретна сграда по кадастрални данни съответства функциониращият хотел?

4. Ако сградата, в която реално функционира хотелът, не е нанесена в кадастралната карта като такава, как Община Несебър обяснява това несъответствие?

5. Най-същественият въпрос — ако при проверка се установи, че хотелът не разполага с необходимите строителни книжа или не е законно въведен в експлоатация, защо този обект е бил оставен да функционира като хотел и да приема туристи в продължение на години?
6. Кой орган и кои длъжностни лица са отговорни за контрола върху този обект и предприемани ли са действия за преустановяване на експлоатацията му, ако са били налице нарушения? Ако не са предприемани — защо?
С други думи, очакваме от Община Несебър да изясни не само има ли документи, но и как е възможно обект с евентуално несъответствие между фактическото му състояние и кадастралните данни да функционира като хотел толкова години и кой е носил отговорност за контрола върху него.

Настоящото писмо представлява журналистическо запитване и заявление за достъп до обществена информация по ЗДОИ, доколкото поисканата информация представлява обществена информация.

Моля за конкретен отговор по всеки от поставените въпроси в законоустановения срок на настоящия редакционен имейл. 
Моля, да ми бъде отговорено на електронен адрес: osata.bg@abv.bg." (край на цитата)

След извършена служебна проверка в деловодната система, информационните масиви, електронния регистър на туристическите обекти по чл. 167 ЗТ и техническия архив на Община Несебър (Чл. 155 ал. 1 от ЗУТ), се установи следното:

По т. 1 от заявлението (относно категоризацията на обекта):
В електронния регистър за туристическите обекти на територията на общината, воден от кмета съгласно чл. 167 от Закона за туризма (ЗТ), няма вписана действаща туристическа категоризация или подадено заявление за категоризация за място за настаняване с наименование „Maverick Hotel“ / хотел „Маверик“ или „Shushan“ / „Шушана“.
Съгласно чл. 127, т. 1, б. „а“ от ЗТ компетентен орган за определяне на категорията на хотели с категории „три звезди“, „четири звезди“ и „пет звезди“ и прилежащите към тях заведения за хранене е министърът на туризма, който води и поддържа Националния туристически регистър (НТР) съгласно чл. 165 и чл. 166 от ЗТ . Компетентността на кмета на общината по чл. 128, ал. 1, т. 1, б. „а“ от ЗТ обхваща единствено хотелите с категории „една звезда“ и „две звезди“. Доколкото в общинския регистър няма данни за обекта и категорията му не е известна, Община Несебър не разполага с данни дали за обекта е издадено удостоверение от министъра на туризма под друго търговско наименование. Поради това заявлението в тази част следва да се препрати на Министерството на туризма по реда на чл. 32, ал. 1 от ЗДОИ.
 
По т. 2 от заявлението (относно строителните книжа):
След извършена обстойна проверка в техническия архив и регистрите на издадените разрешения за строеж по чл. 148 и чл. 155 от ЗУТ , както и в регистъра на въведените в експлоатация строежи от IV и V категория по чл. 177, ал. 3 от ЗУТ на Община Несебър, не са открити налични строителни книжа (одобрен инвестиционен проект, разрешение за строеж или удостоверение за въвеждане в експлоатация), издадени за обект с посочените търговски наименования.  За строежи от I, II и III категория компетентен 
орган по въвеждането в експлоатация и издаването на разрешение за ползване са органите на ДНСК съгласно чл. 177, ал. 2 и чл. 222, ал. 1, т. 8 от ЗУТ.


По т. 3 от заявлението (относно кадастралния идентификатор на имота и сградата):
В Община Несебър не се съхранява документ, установяващ еднозначно официално съответствие между търговските наименования „Maverick Hotel“ / „Shushan“ и конкретен поземлен имот или сграда по кадастралната карта и кадастралните регистри (КККР). Съгласно Закона за кадастъра и имотния регистър (ЗКИР) изработването, поддържането и предоставянето на официални справки от КККР е от изключителната компетентност на Агенцията по геодезия, картография и кадастър чрез съответната Служба по геодезия, картография и кадастър (СГКК – Бургас).


По т. 4 от заявлението (относно обяснение за кадастралното нанасяне):
Искането в тази част не представлява искане за достъп до обществена информация по смисъла на чл. 2, ал. 1 от ЗДОИ . Законът  урежда правото на достъп до съществуващи документи и данни, но не вменява задължение на задължените субекти да изготвят правни, аналитични или технически становища, анализи и обяснения по поставени от заявители хипотетични въпроси. Нанасянето на сгради в КККР е предмет на производства по ЗКИР, в които Община Несебър не е компетентен орган в частно производство.


По т. 5 от заявлението (относно причините за функционирането на обекта):
Поставеният въпрос изисква отговаряне на въпрос „защо“ и изразяване на становище върху недоказана в официално производство фактическа и правна предпоставка. По реда на ЗДОИ органът дължи предоставяне само на налична обществена информация (чл. 2 ал. 1 от ЗДОИ; чл. 11 от ЗДОИ), а не изготвяне на нови мотиви или обяснения. Към настоящия момент в Община Несебър няма влязъл в сила индивидуален административен акт по ЗУТ или ЗТ, с който конкретен обект под това наименование да е бил обявен за незаконен строеж или да му е наложена забрана за ползване по надлежния ред 

По т. 6 от заявлението (относно контролните органи и предприетите мерки):
Контролът върху категоризацията на туристическите обекти и спазването на изискванията на Закона за туризма се осъществява:

- от Кмета на общината за категоризираните от него обекти по чл. 128 от ЗТ, съгласно чл. 179 ЗТ, 
- от Министъра на туризма  за обектите по чл. 127 и  чл. 171, ал. 1 от ЗТ,

- от Комисията за защита на потребителите (КЗП), включително чрез налагане на мярка „временно затваряне на туристически обект“ при дейност без категоризация по чл. 179, ал. 2, т. 5 от ЗТ.
Контролът по спазване на строителното законодателство и експлоатацията на строежите по ЗУТ е разпределен между:

- органите на ДНСК за I–III категория съгласно чл. 178, ал. 5, чл. 222 и чл. 224 от ЗУТ,

- служителите по чл. 223, ал. 2 от ЗУТ към общинската администрация за IV–VI категория съгласно чл. 178, ал. 6, чл.223,чл.224а и чл. 225а ЗУ).

Предвид горното и на основание чл. 28, ал. 2, чл. 32, ал. 1, чл. 33, чл. 34 и чл. 38 от ЗДОИ 
                                                        РЕШИХ:
I. ПРЕДОСТАВЯМ ДОСТЪП ДО НАЛИЧНАТА ОБЩЕСТВЕНА ИНФОРМАЦИЯ по т. 1, т. 2 и т. 6 от заявлението, както следва:

По т. 1: Уведомявам заявителя, че в регистъра по чл. 167 от ЗТ, воден от Община Несебър, няма вписана действаща туристическа категоризация за хотел или ресторант с наименование „Maverick“ / „Маверик“ или „Shushan“ / „Шушана“.
По т. 2: Уведомявам заявителя, че след проверка в архивите на Община Несебър не са открити издадени разрешение за строеж и удостоверение за въвеждане в експлоатация за обект с посочените наименования .

По т. 6: Предоставям информация относно законоустановените контролни органи по ЗТ и ЗУТ и уведомявам заявителя, че в деловодната система на общината няма регистрирани актове и заповеди за преустановяване на дейността спрямо обект с посочените наименования .

II. На основание чл. 32, ал. 1 ЗДОИ ПРЕПРАЩАМ ПО КОМПЕТЕНТНОСТ заявлението в частта по т. 1 (относно наличието на категоризация за хотел с 3, 4 или 5 звезди в Националния туристически регистър) на:
Министерство на туризма на Република България (чрез СЕОС или ССЕВ).
 На основание чл. 33 ЗДОИ УВЕДОМЯВАМ ЗАЯВИТЕЛЯ , че по т. 3 от заявлението Община Несебър не разполага с данни за отнасяне на посочените търговски наименования към конкретни кадастрални идентификатори. Справки от КККР се предоставят от СГКК – Бургас към АГКК. 
III. На основание чл. 38 във връзка с чл. 2, ал. 1 и чл. 11 ЗДОИ ОТКАЗВАМ ДОСТЪП ДО ИНФОРМАЦИЯ  по т. 4, т. 5 и частта от т. 6 от заявлението (относно изискването на обяснения, анализ на кадастралното отразяване, причини за функционирането и установяване на персонална отговорност на длъжностни лица), тъй като същите не представляват съществуваща обществена информация, обективирана на материален носител, а изискват съставяне на ново становище и анализ. 


Решението да се изпрати  на   посоченият  електронен  адрес  на  заявителя osata.bg@abv.bg.  

Решението подлежи на обжалване по реда на Административнопроцесуалния кодекс.

Секретар на Община Несебър
Изготвил: М.Великова-  гл.юк ПНО            
